Statsstøtte

C 25/95 (ex NN 101/94)

Italien

(Artikel 87-89 i traktaten om oprettelse af Det Europæiske Fællesskab)

Kommissionens meddelelse i henhold til EF-traktatens artikel 88, stk. 2, vedrørende statsstøtte, som Italien havde til hensigt at yde i landbrugssektoren

(produktion af kenaf)

(2001/C 299/03)

Ved nedenstående brev underrettede Kommissionen de italienske myndigheder om sin beslutning om at afslutte proceduren i henhold til traktatens artikel 88, stk. 2.

"Ved brev af 3. marts 1994, registreret den 13. marts 1994, anmeldte Italiens Faste Repræsentation ved Den Europæiske Union over for Kommissionen teksten til en brancheaftale vedrørende det ovennævnte produkt.

Ved brev af 11. maj 1994 anmodede Kommissionen om supplerende oplysninger, som de italienske myndigheder fremkom med i brev af 11. august 1994.

Ved brev af 27. juli 1995 meddelte Kommissionen Italien beslutningen om at indlede proceduren i traktatens artikel 88, stk. 2, i forbindelse med de støtteforanstaltninger, som var fastsat i ovennævnte aftale.

Kommissionen opfordrede de øvrige medlemsstater og interesserede trejdeparter til at fremsætte deres bemærkninger til den pågældende støtte, men modtog ikke nogen meddelelser i denne henseende.

Efter at proceduren var blevet indledt ved brev dateret den 13. september 1995, meddelte de italienske myndigheder Kommissionen, at pr. den dato, hvor brevet var afsendt, havde de offentlige myndigheder ikke vedtaget nogen foranstaltninger om bevilling og/eller tildeling af støtte til hverken de pågældende landbrugere eller til landssammenslutningen af sukkerroedyrkere (ANB), det organ, der skulle modtage støtten. Desuden meddelte de italienske myndigheder, at programmet, som var blevet iværksat uafhængigt heraf og uden offentlig støtte, praktisk taget ikke var blevet gennemført, da det kun havde vedrørt 42 bedrifter, hvis produktion i øvrigt ikke var blevet forarbejdet. Set i lyset heraf manglede den igangværende procedure ifølge de italienske myndigheder de nødvendige forudsætninger, da der ikke var ydet nogen 'støtte' til et program, som i realiteten ikke var blevet gennemført.

Ved brev af 16. december 1999 anmodede Kommissionen de italienske myndigheder om at bekræfte, at der ikke var ydet nogen støtte til fordel for nævnte foranstaltning, og at bekræfte deres forpligtelse til heller ikke fremover at yde nogen støtte til foranstaltningen og således trække deres anmeldelse tilbage. Ved brev af 21. januar 2000 bekræftede de italienske myndigheder indholdet i brevet af 13. september 1995, dvs. at der ikke var ydet nogen offentlig støtte til den nævnte foranstaltning. I samme brev bekræftede de italienske myndigheder deres forpligtelse til heller ikke fremover at finansiere det pågældende projekt. Ifølge de italienske myndigheder er en sådan forpligtelse ensbetydende med en ophævelse af den beslutning, som CIPE (Det Tværministerielle Udvalg for Økonomisk Planlægning) traf den 30. november 1995, som ud over den anmeldte støtte også indeholder andre bestemmelser. Ifølge samme myndigheder kan anmeldelsen derfor anses for at være trukket tilbage.

På grundlag af ovenstående konstaterer Kommissionen, at det ikke længere er nødvendigt at tage stilling til, om den planlagte støtte til det anmeldte projekt er forenelig med fællesmarkedet, og Kommissionen meddeler herved de italienske myndigheder, at den har besluttet at indstille proceduren."